(ສພຊ) ລະຫວ່າງວັນທີ 19-21 ທັນວາ 2021, ທີ່ເມືອງນາກາຍ ແຂວງຄຳມ່ວນ ກົມສື່ມວນຊົນ ຄະນະເລຂາທິການສະພາແຫ່ງຊາດ ໄດ້ໄຂກອງປະຊຸມເຝິກອົບຮົມ ໃນຫົວຂໍ້ “ການສ້າງສາລະຄະດີ ແລະ ສຳເນົາຮູບພາບ-ວິດີໂອ” ໃຫ້ແກ່ເລຂາ-ຮອງເລຂາທິການສະພາປະຊາຊົນແຂວງ ແລະ ວິຊາການຂອງແຂວງຄຳມ່ວນ, ສະຫວັນນະເຂດ, ສາລະວັນ, ຈຳປາສັກ, ເຊກອງ ແລະ ອັດຕະປື ໂດຍການເປັນປະທານຂອງທ່ານ ນາງ ປິ່ງຄຳ ລາຊະສິມມາ ເລຂາທິການສະພາແຫ່ງຊາດ, ເຂົ້າຮ່ວມມີທ່ານ ນາງ ບົວກາ ແກ້ວມະນີ ເຈົ້າເມືອງໆນາກາຍ; ມີຮອງເລຂາທິການສະພາແຫ່ງຊາດ, ບັນດາທ່ານເລຂາ-ຮອງເລຂາທິການສະພາປະຊາຊົນແຂວງ, ຄະນະກົມ, ຄະນະພະແນກ ແລະ ວິຊາການຂອງ 6 ແຂວງ ພ້ອມດ້ວຍພະນັກງານວິຊາການທີ່ກ່ຽວຂ້ອງຈາກກົມສື່ມວນຊົນ ຄະນະເລຂາທິການສະພາແຫ່ງຊາດ ເຊິ່ງກອງປະຊຸມດັ່ງກ່າວ ໄດ້ຮັບການສະໜັບສະໜູນຈາກແຜນງານມີສ່ວນຮ່ວມຂອງປະຊາຊົນຕໍ່ວຽກງານການປົກຄອງທີ່ດິນ ແລະ ການສ້າງລັດທີ່ປົກຄອງດ້ວຍກົດໝາຍ (ແຜນງານເຊກາ).